Document ID: 32006D0446

ΑΠΌΦΑΣΗ ΤΗΣ ΕΠΙΤΡΟΠΉΣ
της 12ης Απριλίου 2006
σχετικά με διαδικασία βάσει του άρθρου 81 της συνθήκης ΕΚ
(Υπόθεση COMP/B-1/38.348 - Repsol CPP)
[κοινοποιηθείσα υπό τον αριθμό Ε(2006) 1548]
(Το κείμενο στην ισπανική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2006/446/ΕΚ)
Στις 12 Απριλίου 2006, η Επιτροπή εξέδωσε απόφαση σύμφωνα με το άρθρο 9 παράγραφος 1 του κανονισμού (ΕΚ) αριθ. 1/2003 του Συμβουλίου (1). Μiα μη εμπιστευτική μορφή του πλήρους κειμένου της απόφασης στη γλώσσα του κειμένου που θεωρείται αυθεντική καθώς και στις γλώσσες εργασίας της Επιτροπής διατίθεται στο δικτυακό τόπο της Γενικής Διεύθυνσης Ανταγωνισμού στην ακόλουθη διεύθυνση: http://ec.europa.eu./comm/competition/antitrust/cases/index/by_nr_76.html#i38_348
(1)
Η απόφαση αυτή απευθύνεται στη Repsol Comercial de Productos Petroliferos, με έδρα τη Μαδρίτη, Ισπανία (αναφέρεται στο εξής ως «Repsol CPP»), εταιρεία που ανήκει στον όμιλο πετρελαιοειδών Repsol-YPF. Αντικείμενο της διαδικασίας είναι η προμήθεια καυσίμων σε πρατήρια καυσίμων στην Ισπανία και η σύναψη από τη Repsol CPP μακροπρόθεσμων συμφωνιών αποκλειστικής προμήθειας με πρατήρια καυσίμων. Κατά την προκαταρκτική εκτίμησή της, η Επιτροπή θεώρησε ότι οι ρήτρες μη άσκησης ανταγωνισμού στις συμφωνίες που κοινοποιήθηκαν από τη Repsol CPP, και ιδίως στις αποκαλούμενες συμβάσεις «αντιπροσώπου DODO» (2), «οικοδόμησης αντιπροσώπου» και «επικαρπίας αντιπροσώπου», δημιουργούνται προβλήματα ανταγωνισμού δυνάμει του άρθρου 81 της συνθήκης ΕΚ στο μέτρο που ενδέχεται να οδηγήσουν σε στεγανοποίηση της λιανικής αγοράς καυσίμων στην Ισπανία.
(2)
Η Επιτροπή θεωρεί ότι οι δεσμεύσεις που αναλήφθηκαν από τη Repsol CPP επαρκούν για την άρση των ενδεχόμενων προβλημάτων σχετικά με την εξέλιξη του ανταγωνισμού. Ειδικότερα, η Repsol CPP αναλαμβάνει να προσφέρει στα σχετικά πρατήρια καυσίμων συγκεκριμένο οικονομικό κίνητρο για τον τερματισμό των υφιστάμενων μακροπρόθεσμων συμφωνιών προμήθειας και να μην προβεί στη σύναψη άλλων μακροπρόθεσμων αποκλειστικών συμφωνιών. Επιπλέον, η Repsol CPP αναλαμβάνει τη δέσμευση να μην αγοράζει ανεξάρτητα πρατήρια DODO στα οποία δεν πραγματοποιεί προμήθειες. Κατά συνέπεια, η χονδρική προμήθεια σε μεγάλο αριθμό πρατηρίων καυσίμων θα είναι ανοικτή στον ανταγωνισμό.
(3)
Στην απόφαση διαπιστώνεται, λαμβάνοντας υπόψη τις δεσμεύσεις που αναλήφθηκαν από τη Repsol CPP, ότι δεν υφίστανται πλέον λόγοι για την ανάληψη ενεργειών εκ μέρους της Επιτροπής.
(4)
Η συμβουλευτική επιτροπή συμπράξεων και δεσποζουσών θέσεων εξέδωσε ευνοϊκή γνώμη στις 27 Μαρτίου 2006.

Labels: 3
4
14